นายกรัฐมนตรี สั่งการเร่งขับเคลื่อน 5G เพื่อการพัฒนาประเทศให้ครอบคลุมทุกด้าน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการขับเคลื่อน 5G แห่งชาติ โดยที่ประชุมพิจารณาประเด็นสำคัญ ทั้งการขับเคลื่อนต่อยอด 5G ของประเทศไทยให้เห็นผลเป็นรูปธรรมมากขึ้น การส่งเสริมการใช้ประโยชน์จากเทคโนโลยี 5G ในภาคส่วนต่างๆ การพัฒนานวัตกรรม การส่งเสริมการลงทุนด้านโครงสร้างพื้นฐาน 5G ในประเทศ และการพัฒนาด้านสาธารณสุขใช้ประโยชน์ 5G เชื่อมโยงโรงพยาบาลในพื้นที่ต่างๆ เพื่อให้ประชาชนสามารถเข้าถึงบริการสาธารณสุขอย่างทั่วถึง รวมถึงเพื่อกระตุ้นให้เกิดรับรู้ถึงศักยภาพของเทคโนโลยี 5G เกิดการถ่ายทอดองค์ความรู้ สามารถใช้ประโยชน์จากเทคโนโลยี 5G ขับเคลื่อนเศรษฐกิจและสังคมของประเทศได้อย่างทั่วถึง เท่าเทียม เต็มประสิทธิภาพและลดความเหลื่อมล้ำในสังคมที่ประชุมมีมติเห็นชอบร่างแนวทางการส่งเสริมการใช้ประโยชน์เทคโนโลยี 5G ของประเทศไทย ก่อนเสนอคณะรัฐมนตรีพิจารณาเห็นชอบต่อไป รวมทั้งเห็นชอบการขยายผลการนำร่องการใช้ประโยชน์จากเทคโนโลยี 5G ประกอบด้วย โครงการนำร่องด้านคมนาคม สถานีอัจฉริยะ ณ สถานีกลางบางซื่อ ,ด้านการศึกษา โครงการนำร่อง Smart Campus ร่วมกับมหาวิทยาลัยธุรกิจบัณฑิตย์ ,ด้านการเกษตร โครงการนำร่องเกษตรดิจิทัล เพื่อการพัฒนาระบบส่งเสริมการเพาะเลี้ยงสาหร่ายผมนางและปลากะพงขาวในลุ่มน้ำทะเลสาบสงขลา และโครงการนำร่องเกษตรดิจิทัลด้วยเทคโนโลยี 5G สำหรับการบริหารจัดการน้ำอัจฉริยะ ร่วมกับมูลนิธิปิดทองหลังพระ สืบสานแนวพระราชดำริ ณ จังหวัดอุดรธานี ,ด้านอุตสาหกรรม โครงการนำร่องโรงงานอัจฉริยะ ด้วยเทคโนโลยี 5G ซึ่งอยู่บนพื้นที่เขตพัฒนาพิเศษภาคตะวันออก (EEC) และด้านเมืองอัจฉริยะ โครงการนำร่องบ้านฉาง 5G สมาร์ทซิตี้